
Projektmenedzsment szemlélet sportszervezetek vezetésében

Dolgozatomban azt vizsgálom, hogy a projektmenedzsment szemléletmódja és vezetési eszköztára hogyan alkalmazható professzionális sportszervezetek esetében a csapat teljesítményének menedzselésére.
A témakört a kutatás előkészítése során a mutatószámokra épülő projektvezetés témakörére szűkült. A mutatószámokhoz és teljesítménymutatókhoz a sport és a kosárlabda világán belül a statisztikák jó alapot szolgáltathatnak, a terjedelemmenedzsment pedig a sportvezetői koncepcióalkotáshoz hasonlítható.

A kérdéskör megvizsgálásához három kérdést fogalmaztam meg:
• Alkalmazható-e a projektmenedzsment szemléletmódja és módszertana a projektek és a sporttevékenység közötti összefüggések alapján?
• Milyen mutatószámok alkalmasak a sportcsapatok szervezésére, irányítására a siker elérése érdekében?
• Az alkalmas mutatószámok esetében, milyen kiinduló értékek mentén érdemes elkezdeni a sportcsapat összeállítását és vezetését.

Kutatásom során szakirodalom áttekintése és összefoglalása után, a szakértői interjú mellett statisztikai számításokat végeztem. Benchmarkokat képeztem a átlag-számítás és súlyozott átlagszámítás segítségével, valamint adatsorok kapcsolatát vizsgáltam korrelációszámítás és regresszió analízis módszerével.

A projektmenedzsent elméletét tárgyaló szakirodalom áttekintése, a kutatási kérdések és a módszertan ismertetése után, röviden bemutatom az NBA és klubjai vállalatszerű működését, mely alapján összehasonlításra kerül az NBA csapatok menedzselése és a projektek vezetése. Ezután a mutatószámok meghatározása következik, ahol behatárolom az adatok mintavételéhez alkalmas időszakot a sportágban uralkodó trendek alapján, majd statisztikák és a sportpályán elért győzelmek közötti kapcsolatot keresem. A releváns statisztikai mutatókat a terjedelemmenedzsmenthez alkalmazkodva, igyekszem minél kisebb és értelmezhetőbb mutatókra bontani, végül az így kapott elemekhez a korszak sikeres, bajnok csapatainak teljesítménye alapján konkrét értékeket rendelek, hogy a mutatószámrendszer teljes legyen.
Dolgozatom eredményeként sikerült olyan mutatószámokat meghatározni, melyek a sportszervezetek számára a szezonok projektszerű tervezésében és a kivitelezésében támogatást biztosíthatnak. A regressziós modellezés segítségével megállapított kapcsolati rendszer segítségével egy mutatószám-rendszert sikerült meghatározni.



